Keywords

Summary



Keywords

1. Voľný pohyb osôb – Pracovníci – Rovnosť zaobchádzania – Vecná pôsobnosť – Odmena – Pojem – Doplatok vyplácaný ako doplnok k odmene za prácu poskytovanej pracovníkom v režime postupného odchodu do dôchodku – Zahrnutie

(Článok 45 ZFEÚ; nariadenie Rady č. 1612/68, článok 7 ods. 4)

2. Právo Únie – Zásady – Rovnosť zaobchádzania – Diskriminácia založená na štátnej príslušnosti – Pojem – Nepriama diskriminácia – Zahrnutie – Zákaz

3. Voľný pohyb osôb – Pracovníci – Rovnosť zaobchádzania – Sociálne výhody – Doplatok ku mzde vyplácaný pracovníkom v rámci režimu postupného odchodu do dôchodku – Uplatnenie fiktívneho odpočtu dane zo mzdy v členskom štáte zamestnania na pracovníkov podliehajúcich daňovej povinnosti v členskom štáte svojho bydliska, na ktorých sa vzťahuje zmluva o zamedzení dvojitého zdanenia, pri výpočte tohto doplatku – Nepriama diskriminácia – Neprípustnosť – Odôvodnenie – Neexistencia

(Článok 45 ZFEÚ; nariadenie Rady č. 1612/68, článok 7 ods. 4)

4. Základné práva – Právo na kolektívne vyjednávanie – Vyhovenie požiadavkám týkajúcim sa základných slobôd zaručených Zmluvou

Summary

1. Dávka, akou je doplatok, ktorý je vyplatený ako doplnok k mzde priznanej pracovníkom v režime postupného odchodu do dôchodku, spadá nepopierateľne ako časť odmeny do vecnej pôsobnosti ustanovení článku 45 ZFEÚ a článku 7 ods. 4 nariadenia č. 1612/68 o slobode pohybu pracovníkov v rámci spoločenstva, ktoré objasňuje a vykonáva práva, ktoré migrujúcim pracovníkom prislúchajú v zmysle článku 45 ZFEÚ, nezávisle od okolnosti, že v zmysle zákona o postupnom odchode do dôchodku je financovanie doplatku čiastočne zabezpečené verejnými fondmi vo forme náhrady vyplatenej zamestnancovi.

(pozri body 37, 38)

2. Pozri text rozhodnutia.

(pozri body 39, 40)

3. Článok 45 ZFEÚ a článok 7 ods. 4 nariadenia č. 1612/68 o slobode pohybu pracovníkov v rámci spoločenstva bránia klauzulám kolektívnych a individuálnych zmlúv, podľa ktorých sa taký doplatok, ktorý vypláca zamestnávateľ v rámci režimu postupného odchodu do dôchodku, musí vypočítať takým spôsobom, že sa pri určovaní vymeriavacieho základu tohto doplatku fiktívne odpočíta daň zo mzdy, ktorú by mal pracovník zaplatiť v členskom štáte zamestnania, hoci v súlade s dohovorom o zamedzení dvojitého zdanenia analogické príjmy, mzdy a odmeny vyplatené pracovníkom, ktorí nemajú bydlisko v členskom štáte zamestnania, podliehajú dani v členskom štáte bydliska naposledy uvedených osôb. V súlade s článkom 7 ods. 4 sú takéto klauzuly od počiatku neplatné. Článok 45 ZFEÚ, ako aj ustanovenia nariadenia č. 1612/68 ponechávajú členským štátom, ako aj sociálnym partnerom slobodu výberu medzi rôznymi riešeniami vhodnými na dosiahnutie cieľa sledovaného týmito ustanoveniami.

Ustanovenie vnútroštátneho práva alebo zmluvné ustanovenia treba totiž považovať za nepriamo diskriminačné, ak je samotnou svojou povahou spôsobilé dotknúť sa migrujúcich pracovníkov viac ako tuzemských pracovníkov a ak v dôsledku toho hrozí, že podstatnejšie znevýhodní migrujúcich pracovníkov, okrem prípadu, že je ustanovenie objektívne odôvodnené a primerané sledovanému cieľu.

(pozri body 41, 54 a výrok)

4. Pozri text rozhodnutia.

(pozri bod 50)